กรมศุลเดินหน้าปรับ2เท่ารถเมล์
กรมศุลฯ เผยเรียกค่าปรับผู้นำเข้ารถเมล์เอ็นจีวีล็อตสุดท้ายอีก 144 ล้าน ก่อนนำรถส่งมอบ ขสมก.
20 ม.ค. 2560

กรมศุลฯ เผยเรียกค่าปรับผู้นำเข้ารถเมล์เอ็นจีวีล็อตสุดท้ายอีก 144 ล้าน ก่อนนำรถส่งมอบ ขสมก.
นายกุลิศ สมบัติศิริ อธิบดีกรมศุลกากร เปิดเผยว่า บริษัท ซุปเปอร์ซาร่า ผู้นำเข้ารถเมล์เอ็นจีวี 489 คัน เตรียมยื่นใบขนสินค้ารถเมล์ที่นำเข้ามาล็อตสุดท้ายจำนวน 98 คัน ซึ่งมาถึงท่าเรือแหลมฉบังแล้ว โดยบริษัท ซุปเปอร์ซาร่า แจ้งว่าจะขอจ่ายค่าภาษีอากร 40% และภาษีมูลค่าเพิ่ม 7% เป็นเงิน 1.47 ล้านบาท/คัน รวม 144 ล้านบาท เพื่อนำรถออกไปส่งมอบให้องค์การขนส่งมวลชนกรุงเทพ (ขสมก.)
อย่างไรก็ตาม กรมศุลกากรได้ขอสงวนสิทธิ์ในการตรวจสอบแหล่งถิ่นกำเนิดภายหลัง ซึ่งหากตรวจสอบว่า มีการสำแดงเท็จก็จะต้องเสียค่าปรับ 2 เท่า หรือชำระเพิ่มอีก 288 ล้านบาทในภายหลัง สำหรับรถเมล์เอ็นจีวี 291 คัน ที่บริษัทผู้นำเข้าจ่ายภาษีอากร พร้อมภาษีมูลค่าเพิ่มรวม 427 ล้านบาท และนำรถออกจากท่าเรือแหลมฉบังไปก่อนหน้านี้แล้ว กรมศุลกากรก็จะขอสงวนสิทธิ์ในการตรวจสอบไว้เช่นเดียวกัน โดยหากกรมพิสูจน์ทราบในภายหลังว่ามีการสำแดงแหล่งกำเนิดเป็นเท็จ ก็จะเรียกร้องค่าปรับ 2 เท่าเพิ่ม หรือต้องจ่ายเพิ่มอีกกว่า 855 ล้านบาท เมื่อรวมกับค่าปรับ 98 คันในล็อตสุดท้าย จะทำให้บริษัท ซุปเปอร์ซาร่า ต้องจ่ายเพิ่มในภายหลังเป็นเงินค่าปรับกว่า 1,000 ล้านบาท
นายกุลิศ กล่าวว่า ในส่วนรถเมล์ เอ็นจีวี 99 คันใน 100 คันแรกที่พบปัญหาสำแดงถิ่นกำเนิดเป็นเท็จ โดยผู้นำเข้าแจ้งว่าผลิตมาจากประเทศมาเลเซีย แต่กรมศุลกากรมีหลักฐานชัดเจนว่า รถทั้งหมดผลิตสำเร็จรูปมาจากประเทศจีน การนำรถออกจากท่าเรือ จึงต้องเสียภาษีอากร 40% พร้อมค่าปรับอีก 2 เท่า เหมือนกับที่นำรถคันแรกที่นำออกไป เพราะถือว่าได้มีการสำแดงเท็จแล้ว โดยกรมศุลกากรได้แจ้งเรื่องนี้ให้บริษัท ซุปเปอร์ซาร่า ทราบชัดเจนแล้ว
ภาพประกอบข่าว